Night of the Living Dead

Night of the Living Dead (euskaraz Bizidun Hildakoen Gaua) 1968ko George A. Romero estatubatuar zinema zuzendariaren beldurrezko filma da. Bertan, Duane Jones, Judith O'Dea, Karl Hardman, Marilyn Eastman, Keith Wayne, Judith Ridley, Bill Cardille eta Kyra Schon aktoreek antzeztu zuten.

Gaur egungo zonbi film genereko aintzindaritzat eta kultuzkotzat jotzen da. Ez zen zonbiei buruzko lehenbiziko estatubatuar filma izan; aitzitik, egungo zonbien errol edo arketipoa sortu eta garatu zuena. Hain zuzen ere, lehendik Bela Lugosi aktoreak antzeztutako White Zombie (1932) eta I Walked with a Zombie (1943) filmak ere gai horri buruzkoak izan ziren, baina betiere Haitiko folklorearen araberako ikuspegiaren arabera, hots, vuduaren bidez berpiztu eta gizakien nahiera morroi gisa erabilitako izakiak, film horiek nagusiki Karibeko herrialdeetan eta arraza beltzeko jendearen artean girotuta zeuden. Aldiz, George A. Romerok ordu arte zonbiei buruzko ideia bermoldatu eta menpeko izakiak izatetik haragi gose neurrigabeko izakiak izatera igaro ziren. Bitxikeria gisa, film osoan ez da inoiz zonbi hitzik aipatzen.

Filmak jarraipen ugari izan ditu, Dawn of the Dead (1978), Day of the dead (1985), Land of the dead (2005) eta Survival of the Dea (2009), bai eta zuzendari berak zuzendu eta lehenbiziko film horrek kontatutako istorioaren aurretik girotuko Diary of the Dead (2008) ere. Bestalde, berregokitzapen horiek ere izan ditu: Night of the Living Dead (1990) eta Night of the Living Dead 3D (2006).

Argumentua 

Barbra (Judith O'Dea) eta Johnny (Russell Streiner) anai-arrebak euren aitaren hilobia bisitatzeko asmoz, Pennsylvaniako landa eremuko hilerri batera autoz joan dira. Hilerrira bertaratzean eta Barbra deseroso dagoela ikusirik, Johnnyk txantxetan arreba beldurtzen saiatu da. Bat-batean, itxura txarreko gizon bat agertu eta haiei eraso egiten hasi zaie. Johnny erori, buruaz hilarri bat jo eta hil egin da baina Barbrak autoan ihes egitea lortu eta etxe abandonatu batean babes hartu du. Bertan, Ben (Duane Jones) topatu du. Kanpoan dabilen zonbi andana gelditzeko, barrikadak eraiki dituzte. Nolanahi ere, ez daude bakarrik etxean, Cooper familiak (Karl Hardman, Marilyn Eastman eta Judith O'Dea) eta Tom (Keith Wayne) eta Judy (Judith Ridley) bikote gazteak ere bertan babes hartu dutelako. Gizaki taldeak hildakoak misteriotsuki berpizten hasi eta haragi gosez daudela jabetu dira; horrela, bada, egoera latz hartatik bizirik nola edo hala ateratzen saiatu dira.

Aktoreak 
 Duane Jones: Ben.
 Judith O'Dea: Barbra.
 Karl Hardman: Harry Cooper.
 Marilyn Eastman: Helen Cooper.
 Keith Wayne: Tom.
 Judith Ridley: Judy.
 Kyra Schon: Karen Cooper.
 Bill Hinzman: hilerriko zonbia.
 Russell Streiner: Johnny.
 George Kosana: McClelland sheriffa.

Iruditegia

Kanpo estekak 
 Night of the Living Dead filmaren IMDBko fitxa irakurgai 

George A. Romerok zuzendutako filmak
Ameriketako Estatu Batuetako filmak
Zonbiei buruzko filmak
Landetxeetan girotutako filmak
Kultuzko filmak
Zuri-beltzeko filmak
1968ko filmak